《送余先生教授淮府》
明代·黄仲昭

我家严君宰邑时，先生载道来为师。气味相投即相契，直与管鲍同襟期。

我时亦侍严君侧，山斗光中识颜色。满怀拍塞皆阳春，就之如入芝兰室。

严君解印赋归与，先生去曳王门裾。河梁马首东西别，几回江上丹枫疏。

年来我作金銮客，幸遇先生朝帝阙。典衣共话十年前，浩歌醉吸清尊月。

月圆月缺苦不常，人生亦恨多参商。明朝又向河桥别，离怀迥逐烟波长。

官閒时会宾僚宴，山水遥知品题遍。江云渭树倘相思，春风好寄归鸿便。

作者简介：（1435—1508）明福建莆田人，名潜，号退岩居士，以字行。成化二年进士。授编修。以直谏被杖，谪湘潭知县，又改南京大理评事。后以亲不逮养，遂不出。弘治初起江西提学佥事。久之乞归，日事著述，学者称未轩先生。有《未轩集》、《八闽通志》等。